Erään maataloustuotteiden ja elintarvikkeiden alan suojatun alkuperänimityksen tai suojatun maantieteellisen merkinnän hyväksytyn tuote-eritelmän vakiomuutoksen julkaiseminen (komission delegoidun asetuksen (EU) N:o 664/2014 6 b artiklan 2 ja 3 kohta)

(2023/C 18/09)

Tämä tiedonanto julkaistaan komission delegoidun asetuksen N:o (EU) 664/2014 (1) 6 b artiklan 5 kohdan mukaisesti.

Ilmoitus jäsenvaltiosta peräisin olevan suojatun alkuperänimityksen tai suojatun maantieteellisen merkinnän tuote-eritelmään tehtävää vakiomuotoista muutosta koskevan hakemuksen hyväksymisestä (asetus (EU) N:o 1151/2012)

”Torta del Casar”

EU-nro: PDO-ES-0213-AM02 – 21.10.2022

SAN (X) SMM ( )

1. Tuotteen nimi

”Torta del Casar”

2. Jäsenvaltio, johon maantieteellinen alue kuuluu

Espanja

3. Vakiomuotoisen muutoksen ilmoittava jäsenvaltion viranomainen

Kasvinviljelyn ja kotieläintuotannon pääosasto, joka kuuluu Extremaduran itsehallintoalueen hallituksen alaisuudessa toimivaan maatalous-, maaseudun kehittämis-, väestö- ja maa-alueasioista vastaavaan alueministeriöön

4. Hyväksytyn muutoksen / hyväksyttyjen muutosten kuvaus

Vakiomuutos koskee ainoastaan tuote-eritelmän E osion 2 kohtaa (juustomeijerit). Muutoksella poistetaan edellä mainitussa kohdassa olevan otsikon ”Toimittaminen” alla annettu parasta ennen päivämäärä (210 päivää valmistuspäivästä). Vaikka kyseinen muutos ei ole suuri, muutospyynnön myötä myös yhtenäistä asiakirjaa on muutettava hieman: muutoksella poistetaan 3.6 kohdan (Tuotteen, johon rekisteröity nimi viittaa, merkitsemistä koskevat erityiset säännöt) viimeisessä kohdassa oleva virke. Kyseisessä virkkeessä vahvistetaan parasta ennen -päivämäärä, joka on 210 päivää valmistuspäivästä.

Kyseessä on muutos, jota ei voida millään muotoa pitää unionin muutoksena: muutos ei vaikuta suojattuun nimitykseen tai aitoa perinteistä tuotetta koskeviin kohtiin, ei heikennä maantieteellistä yhteyttä eikä aiheuta tuotteen markkinoille saattamista koskevia lisärajoituksia (päinvastoin muutoksella poistetaan yksi tuotteen markkinoille saattamista koskeva rajoitus).

YHTENÄINEN ASIAKIRJA

”Torta del Casar”

EU-nro: PDO-ES-0213-AM02 – 21.10.2022

SAN (X) SMM ( )

1. Nimi

”Torta del Casar”

2. Jäsenvaltio tai kolmas maa

Espanja

3. Maataloustuotteen tai elintarvikkeen kuvaus

3.1. Tuotelaji

Luokka 1.3 Juustot

3.2. Kuvaus 1 kohdassa nimetystä tuotteesta

”Torta del Casar” on merino- ja entrefino-rotuihin kuuluvien lampaiden raakamaidosta valmistettu juusto. Maito juoksetetaan kardonista (Cynara cardunculus) valmistetulla kasvijuoksetteella. Juustoa kypsytetään vähintään 60 päivää.

Torta del Casar -juustolla on oltava seuraavat fyysiset, fysikaalis-kemialliset ja aistinvaraiset ominaisuudet.

a. Fyysiset ominaisuudet — Muoto: lieriön muotoinen, ylä- ja alapinta ovat melko tasaiset, sivut ovat kuperat ja reunat pyöristyneet. — Koko: i. Halkaisija: vähintään 7 cm ii. Korkeus: enintään 50 % halkaisijasta — Paino: kokoluokkia on kolme, sallittu poikkeama on 5 %: i. Suuri: 801–1 100 g ii. Keskikokoinen: 501–800 g iii. Pieni: 200–500 g

b. Fysikaalis-kemialliset ominaisuudet — Rasvan osuus kuiva-aineesta: vähintään 50 % — Kuiva-ainepitoisuus: vähintään 50 % — pH: 5,20–5,90 — NaCl-pitoisuus: enintään 3,0 %

c. Aistinvaraiset ominaisuudet — Kuori: puolikova, selvärajainen ja erillinen juuston sisuksesta, tasainen okran väri, ei väriaineita, perinteisesti öljyllä voideltu. Pinnalla voi olla pieniä halkeamia.

3.3. Rehu (vain eläinperäiset tuotteet) ja raaka-aineet (vain jalostetut tuotteet)

Rekisteröidyt lammaslaumat on ruokittava perinteisten käytänteiden mukaisesti harjoittamalla osittain tai kokonaan laajaperäistä maataloutta, jossa hyödynnetään asianomaisen maantieteellisen alueen luonnonvaroja. Täydennysrehuna voidaan tarvittaessa käyttää kasvirehua, olkea, rehuseosta ja väkirehua.

Osittain laajaperäisessä maataloudessa eläinten enimmäistiheys on 1,8 eläinyksikköä hehtaaria kohti. Näin varmistetaan se, ettei maantieteellisen alueen ulkopuolelta hankitun lisärehun määrä ylitä sovellettavassa lainsäädännössä asetettua raja-arvoa.

Kokonaan tai osittain laajaperäisessä maataloudessa hyödynnettävän luonnonkasvillisuuden lisäksi maantieteellisellä alueella kasvaa siemenestä kasvatettua heinää, olkea, viljoja tai rehuvirnaa, joita voidaan käyttää laidunravintona tai sadonkorjuun jälkeen joko tuore- tai kuivarehuna.

Täydennysrehu koostuu pääasiassa valkuaisainepitoisista lajikkeista (soija ja rapsi > 50 %) ja viljoista (ohra, maissi ja vehnä > 25 %). Eläimille annettava lopullinen rehuseos koostuu pääasiassa perusrehusta (> 25 %), rehukasveista (sinimailanen ja rehuvirna > 30 %), viljakasveista (maissi ja ohra > 20 %) ja siemenistä (puuvilla ja auringonkukka > 6 %).

Maantieteellisellä alueella ei ole teknisesti mahdollista kasvattaa soijaa, rapsia, auringonkukkaa, puuvillaa eikä sinimailasta.

Torta del Casar -juuston valmistukseen käytettävän maidon on oltava peräisin merino- ja entrefino-rotuihin kuuluvista lampaista.

Laadun ja koostumuksen osalta Torta del Casar -juuston valmistuksessa käytettävän maidon on sovelluttava juuston valmistukseen. Maidon on lisäksi täytettävä seuraavat vähimmäisvaatimukset:

— maidon on oltava vakioimatonta täysraakamaitoa, jossa ei ole epäpuhtauksia

— rasvan ja valkuaisaineiden yhteispitoisuuden on oltava vähintään 11,0 prosenttia ja valkuaispitoisuuden 4,8 prosenttia

— maidon pH-arvon on oltava 6,6–6,9.

3.4. Erityiset tuotantovaiheet, joiden on tapahduttava yksilöidyllä maantieteellisellä alueella

Suojatulla alkuperänimityksellä varustetun Torta del Casar -juuston maantieteellinen alue sijaitsee Cáceresin maakunnassa, joka on osa Extremaduran itsehallintoaluetta (Espanja). Alue on määritelty tämän asiakirjan 4 kohdassa. Seuraavien tuotantovaiheiden on tapahduttava tällä maantieteellisellä alueella:

— maidontuotanto 3.3 kohdan mukaisesti

— juuston valmistus, johon sisältyvät juoksetus, leikkaus, muotitus, puristus, suolaus ja kypsytys.

3.5. Viipalointia, raastamista, pakkaamista jne. koskevat erityiset säännöt

Juustot voidaan toimittaa puolikkaiksi tai neljännesosiksi leikattuina paloina. Pakkaus on valittavissa vapaasti, kunhan pakkaus säilyttää tuotteen eheyden ja laadun.

3.6. Tuotteen, johon rekisteröity nimi viittaa, merkitsemistä koskevat erityiset säännöt

Sertifioitujen toimijoiden on merkittävä kokonaiset ja leikatut juustot maantieteellisellä alueella tuotteen alkuperän ja aitouden takaamiseksi. Kuten tämän asiakirjan 3.2 kohdan c alakohdassa todetaan, Torta del Casar -juuston kuori on puolikova, eikä kuoreen ole näin ollen mahdollista kiinnittää irrotettavia tunnisteita, esimerkiksi kaseiinilaattaa, jäljitettävyyttä varten. Tuotteen aitouden ja alkuperän takaamiseksi käytetään ainoastaan sertifiointimerkintää, johon on painettu tuote-erän numero ja yksilöivä sarjanumero. Toimijoiden on merkittävä sertifiointimerkintä jokaiseen juustoon ennen toimittamista. Tällä tavoin merkitseminen tapahtuu sääntelyneuvoston valvonnassa eikä jäljitettävyys vaarannu. Käytäntö ei rajoita sisämarkkinoiden toimintaa.

Lopputuotteessa olevassa merkinnässä on oltava juustomeijerin kaupallinen merkintä ja sertifiointimerkintä, jotka on liitettävä jokaiseen sertifioituun juustoon tai juustopalaan siten, etteivät ne irtoa tai pyyhkiydy tuotteesta. Merkintöjen asianmukaisesta käytöstä vastaa rekisteröity toimija.

Lopputuotteessa olevassa merkinnässä on lisäksi oltava tuote-erän numero, parasta ennen -päivämäärä ja kaikki muut asiaankuuluvassa lainsäädännössä määritellyt tiedot.

Suojatun alkuperänimityksen ”Torta del Casar” tunnus:

4. Maantieteellisen alueen tarkka rajaus

Maantieteellinen alue, jolla maito tuotetaan ja Torta del Casar -juusto valmistetaan, sijaitsee Los Llanos de Cáceresin, Sierra de Fuentesin ja Montánchezin piirikunnissa Cáceresin maakunnan eteläisessä keskiosassa. Cáceresin maakunta kuuluu Extremaduran itsehallintoalueeseen (Espanja).

Alue on noin 400 000 hehtaarin kokoinen, ja siihen kuuluvat seuraavat kunnat:

Albalá, Alcuéscar, Aldea del Cano, Aliseda, Almoharín, Arroyo de la Luz, Arroyomolinos, Benquerencia, Botija, Brozas, Cáceres, Casar de Cáceres, Casas de Don Antonio, Garrovillas,

Herreruela, Hinojal, La Cumbre, Malpartida de Cáceres, Monroy, Montánchez, Navas del Madroño, Plasenzuela, Ruanes, Salvatierra de Santiago, Santa Ana, Santa Marta de Magasca, Santiago del Campo, Sierra de Fuentes, Talaván, Torremocha, Torreorgaz, Torrequemada, Torre de Santa María, Valdefuentes ja Valdemorales, Zarza de Montánchez.

5. Yhteys maantieteelliseen alueeseen

5.1. Maantieteellisen alueen erityisyys

a. Luontoon liittyvät tekijät

— Pinnanmuodostus: Tuotantoalue sijaitsee Sierra de San Pedro -vuoriston pohjoispuolella. Alue rajautuu Badajozin maakuntaan, idässä Magasca- ja Almontejokiin ja pohjoisessa Tagusjokeen. Maantieteellisellä alueella sijaitsevia aromaisia tasankoja halkoo luoteesta kaakkoon kulkeva Sierra de Fuentes -vuoristo, jonka korkeus on 250–450 metriä merenpinnasta.

— Maaperä: Maaperä on hiekkaa, hiekkapitoista hiesua tai savea. Ravinteita on vähän. Pintakerros on melko ohut ja muodostunut sen alla olevan graniittisen jankon murentumisesta. Alueella on erityisiä kivimuodostelmia (berrocales tai barruecos). Yksi tunnettu esimerkki näistä sijaitsee Malpartida de Cáceresin kunnassa. Viljelyyn soveltuvaa maata on vähän. Suurinta osaa alueesta käytetään lampaiden laidunmaana.

— Ilmasto: Alueella vallitsee mannerilmasto; kesät ovat pitkiä ja kuumia ja talvet lyhyitä ja leutoja. Vuotuinen keskilämpötila on 15–18 °C, mutta kesällä lämpötila voi nousta yli 40 °C:seen. Sadetta saadaan 300–500 ml. Sateet ovat epäsäännöllisiä ja ajoittuvat pääasiassa kevääseen ja syksyyn.

— Hydrografia: Edellä mainittujen rajajokien lisäksi alueella on muitakin jokia, esimerkiksi Taguksen sivujoet Salor ja Ayuela sekä Almonten sivujoki Guadiloba.

— Kasvilajisto ja luonnonniityt: Alueella kasvaa pääasiassa ruohovartisia kasveja, kuten heinäkasveja (Gramineae: Poa-, Festuca- ja Agrostis-suvut), hernekasveja (Leguminosae: Medicago- ja Trifoliu-suvut) ja asterikasveja (Compositae). Nämä lajit ovat ravinteikkaita mutta kasvavat hitaasti. Alueella kasvaa myös joitain pensaskasveja, kuten väriherne (Genista) ja karvapiikkivihma, erityisesti korkeilla alueilla, sekä Quercus-suvun puita (rautatammi, kermestammi, korkkitammi).

b. Historialliset ja taloudelliset tekijät

Suojatulla alkuperänimityksellä varustetun Torta del Casar -juuston maantieteellisellä alueella, sellaisena kuin se on määritelty tämän asiakirjan 4 kohdassa, on harjoitettu tavanomaista laiduntamista ja vuodenaikojen mukaan tapahtuvaa siirtolaiduntamista jo muinaisista ajoista lähtien. Nämä käytännöt liittyvät läheisesti toisiinsa ja kuuluvat oleellisena osana maantieteellisen alueen muodostavien piirikuntien toimintaan, sillä edellä kuvattujen luonnontekijöiden vuoksi alueelle asettuneet ihmiset ovat joutuneet hankkimaan elantonsa hyödyntämällä kaikkia käytettävissä olevia resursseja.

Alueen luonnonvarojen niukkuus johti kotieläintuotannon, erityisesti lampaankasvatuksen, kehittymiseen. Lähteiden mukaan alueella on kasvatettu karjaa jo antiikin ajoista alkaen. Teoksessa Interrogatorios de la Real Audiencia. Extremadura al final de los tiempos modernos. Partido Judicial de Cáceres [Kuninkaallisen oikeuslaitoksen istunnot. Extremadura uuden ajan lopulla. Cáceresin tuomiopiiri] on vuodelta 1791 peräisin olevia todisteita juustosta, jota käytettiin kymmenyksien maksamiseen, sekä juuston valmistuksessa käytetyn maidon tuottaneista lampaista, joita pidettiin pääasiassa villaa varten.

Villan hinnan laskun vuoksi maidon ja juuston tuotannon merkitys kasvoi, ja Torta del Casar -juuston valmistuksesta tuli keskeinen osa paikallista taloutta.

c. Ihmisen toimintaan liittyvät tekijät

Torta del Casar -juuston erityisluonteen säilymistä ovat edistäneet luontoon, historiaan ja talouteen sekä ihmisen toimintaan liittyvät tekijät, jotka ilmenevät juustomestarin asiantuntemuksessa. Ajan myötä juustontuotanto on siirtynyt lammastiloilta, jossa juustoa valmistettiin kotikäyttöön osana lampaiden kasvatusta, nykyaikaisiin juustomeijereihin, jotka on suunniteltu vastaamaan uudenlaisiin vaatimuksiin ja markkinatarpeisiin. Näistä muutoksista huolimatta juustomestari on pysynyt keskeisenä henkilönä, jonka tietämykselle Torta del Casar -juuston raaka-aineista, prosesseista ja halutunlaisista ominaisuuksista on edelleen kysyntää. On huomattava, että juustomestari valvoo useita muuttujia, jotka edellyttävät erityistä asiantuntemusta seuraavista syistä:

— Valmistuksessa käytetty maito on vakioimatonta täysrasvaista raakamaitoa. Koska maitoa lypsetään useasti vuoden aikana, sen koostumuksessa ja bakteerikannassa voi olla huomattavia vaihteluita, mikä vaikuttaa koko prosessiin.

— Juuston valmistuksessa käytetään luonnollista Cynara cardunculus -juoksetetta, jota ei ole uutettu tai vakioitu, mikä tekee juoksettumisesta monimutkaisen ja ratkaisevan vaiheen optimaalisen juustomassan muodostumisen kannalta.

— Edellä mainitut tekijät vaikuttavat juustomassan leikkausajankohtaan ja rakeiden kokoon, joita koskevat päätökset tehdään kokemuksen perusteella.

— Muotittamisessa käsin ja puristamisessa tarvitaan tarkkaa tietoa siitä, kuinka paljon juustoa muottiin on laitettava ja kuinka paljon painetta juustoon on kohdistettava vaaditun kosteuspitoisuuden saavuttamiseksi.

— Koska ympäristössä tapahtuu vuoden aikana useita kypsytysprosessiin vaikuttavia muutoksia, juustoa on seurattava jatkuvasti sen varmistamiseksi, että se kehittyy halutulla tavalla.

Edellä mainitut seikat on hallittava, jotta saavutetaan voimakas proteolyysi, jonka aikana maidon valkuaisaineet hajoavat. Torta del Casar saa sille tunnusomaisen koostumuksensa ja muotonsa, kun proteolyysi tapahtuu ennen kuin kuori on kokonaan muodostunut.

5.2. Tuotteen erityisyys

Torta del Casar -juuston ominaispiirteisiin, jotka erottavat sen muista juustoista, kuuluvat kermainen rakenne, tyypillinen hieman karvas maku ja epätavallinen muoto, joka muistuttaa leipävanukasta (torta de pan): juuston leveys on suurempi kuin sen korkeus, siinä on pyöristyneet kuperat sivut eikä juuri lainkaan reunoja. Myös juuston käyttötapa erottaa sen muista juustoista. Jotta juusto ei pääse valumaan pois kuorestaan, se leikataan auki yläosasta, josta muodostuu ikään kuin kansi. Kansi asetetaan takaisin juuston päälle varastoinnin ajaksi.

5.3. Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Koska maantieteellisellä alueella on vähän luonnonvaroja 5.1 kohdan a alakohdassa esitettyjen ominaispiirteiden vuoksi, asukkaat ovat keskittäneet elinkeinonsa kotieläintuotantoon, erityisesti lampaankasvatukseen, koska lampaat ovat sopeutuneet alueelle hyvin. Villan arvon laskettua lampaita kasvatetaan maidon ja juuston tuotantoa varten.

Sitkeät ja sopeutumiskykyiset merino- ja entrefinolampaat menestyvät erinomaisesti maantieteellistä aluetta hallitsevien aromaisten tasankojen olosuhteissa. Koska lampaiden tuottamalle maidolle ei tehdä minkäänlaista lämpökäsittelyä, siinä säilyy monipuolinen mikrobisto, joka kehittyy maitoon alueella harjoitetun karjankasvatusmenetelmän ansiosta ja joka tuo juustoon sille ominaiset maidon ja/tai kasvien aromit.

Torta del Casar -juuston epätavallinen muoto johtuu epätavallisesta kypsytystavasta, jonka vuoksi Torta del Casar -juustoa ei voida muotoilla juustoille tyypilliseen muotoon.

Kotoperäisestä kardonista (Cynara cardunculus) saatavan kasviperäisen juoksetteen käytön ja juustomestarin asiantuntemuksen ansiosta saadaan aikaan voimakas proteolyysi kypsytyksen siinä vaiheessa, kun juuston kuori ei ole vielä täysin muodostunut. Tämän vuoksi juusto ei pysty kannattamaan omaa painoaan vaan litistyy ja pullistuu sivuistaan. Tällä tavoin juusto saa epätavallisen muotonsa, joka juustonvalmistajien mukaan muistuttaa leipävanukasta (torta de pan) ja josta juusto on saanut nimen ”Torta del Casar”.

Voimakkaan proteolyysin vuoksi Torta del Casar -juusto saa myös sille luonteenomaisen kermaisen koostumuksensa.

Juustolle ominainen hieman karvas maku puolestaan johtuu maidon juoksettamisessa käytetystä kotoperäisestä kardonista (Cynara cardunculus).

Torta del Casar -juustolle ominainen muoto, koostumus, aromi ja maku syntyvät ainutlaatuisesta yhdistelmästä, johon kuuluvat alkuperänimityksen kattamalla maantieteellisellä alueella kasvatetuista merino- ja entrefinolampaista saatava raakamaito, kotoperäisen kardonin (Cynara cardunculus) käyttö luonnollisena juoksetteena sekä juustomestarin perinteinen ammattitaito.

Tuote-eritelmän julkaisutiedot

(asetuksen (EU) N:o 1151/2012 8 artiklan 2 kohdan d alakohta)

https://www.juntaex.es/documents/77055/621148/DOP+Torta+del+Casar.+Pliego+condiciones.pdf

(1) EUVL L 179, 19.6.2014, s. 17.